作者:韋應物
標題:自尚書郎出為滁州刺史
內容:少年不遠仕，秉笏東西京。中歲守淮郡，奉命乃徵行。素慚省閣姿，況忝符竹榮。效愚方此始，顧私豈獲並。徘徊親交戀，愴悢昆友情。日暮風雪起，我去子還城。登途建隼旟，勒駕望承明。雲臺煥中天，龍闕鬱上徵。晨興奉早朝，玉露沾華纓。一朝從此去，服膺理庶甿。皇恩倘歲月，歸服廁群英。